PMIndiaData/PMIndiaSum huggingface dataset:
जपानच्या परराष्ट्र व्यवहार मंत्र्यांनी घेतली पंतप्रधानांची भेट

जपानचे परराष्ट्र व्यवहारमंत्री तारो कोनो यांनी आज पंतप्रधान नरेंद्र मोदी यांची सदिच्छा भेट घेतली. पंतप्रधान नरेंद्र मोदी यांच्या ऑक्टोबर 2018 मधल्या जपान भेटीनंतर त्यासंदर्भात घेतलेला कृती तपशील कोनो यांनी पंतप्रधानांना सादर केला. 2018 च्या ऑक्टोबरमधल्या यशस्वी भेटीचे स्मरण पंतप्रधानांनी यावेळी केले. भारत आणि जपान यांच्यातली विशेष धोरणात्मक आणि जागतिक भागीदारी अधिक दृढ करण्यासाठीच्या ठाम कटिबद्धतेचा पंतप्रधानांनी पुनरुच्चार केला. जपानबरोबर या वर्षात होणाऱ्या वार्षिक परिषदेच्या पुढच्या फेरीसाठी भारत उत्सुक असल्याचे पंतप्रधानांनी सांगितले.
टोक्यो येथील पॅरालिम्पिक स्पर्धेत भालाफेक या प्रकारात  रौप्य पदक जिंकल्याबद्दल देवेंद्र झाझरिया यांचे पंतप्रधानांनी केले अभिनंदन

पंतप्रधान नरेंद्र मोदी यांनी टोक्यो येथील पॅरालिम्पिक स्पर्धेत भालाफेक या प्रकारात रौप्य पदक पटकावल्याबद्दल देवेंद्र झाझरिया यांचे अभिनंदन केले आहे. आपल्या ट्विटमध्ये पंतप्रधान म्हणाले; " @ DevJhajharia देव झाझरिया यांची उत्कृष्ट कामगिरी! आपल्या सर्वात अनुभवी खेळाडूने रौप्य पदक जिंकले. देवेंद्र भारताच्या गौरवात सतत भर घालीत आहे. त्याचे हार्दिक अभिनंदन. त्याच्या भावी कामगिरीसाठी त्याला शुभेच्छा. #पॅरालिम्पिक्स"
लालबहादूर शास्त्री राष्ट्रीय प्रशासकीय अकादमीच्या 96 व्या कॉमन फाउंडेशन अभ्यासक्रमाच्या समारोप समारंभाच्या कार्यक्रमाला पंतप्रधान नरेंद्र मोदी संबोधित करणार

नवी दिल्ली, 16 मार्च 2022 लालबहादूर शास्त्री प्रशासन अकादमीच्या 96 व्या फाउंडेशन अभ्यासक्रमाच्या समारोप समारंभात उद्या 17 मार्च रोजी दुपारी 12 वाजता पंतप्रधान नरेंद्र मोदी दूरदृश्य प्रणालीच्या माध्यमातून मार्गदर्शन करतील. पंतप्रधान नव्या स्पर्धासंकुलाचे उद्‌घाटन करतील आणि नूतनीकरण केलेल्या हॅपी व्हॅली संकुलाचे लोकार्पण करतील. नवीन अध्यापनशास्त्र आणि अभ्यासक्रमाच्या रचनेनुसार 96 वा फाउंडेशन अभ्यासक्रम हा लालबहादूर शास्त्री प्रशासकीय अकादमीचा पहिला सामुदायिक फाउंडेशन अभ्यासक्रम असून तो मिशन कर्मयोगी या तत्वावर आधारित आहे. या तुकडीत 16 सेवा आणि प्रशासन, पोलिस आणि वन या तीन रॉयल भूतान सेवांमधील प्रशिक्षणार्थी अधिकारी (OT) असे एकूण 488 जण समाविष्ट आहेत. या तुकडीमधील उत्साह आणि साहसी वृत्तीचा विकास करण्यासाठी आणि संशोधनात्मक दृष्टी व्यापक करण्याच्या हेतूने नवीन अध्यापनशास्त्रातील मिशन कर्मयोगी तत्वज्ञानाधारित अभ्यासक्रमाची रचना केली आहे. प्रशिक्षणार्थ्याला विद्यार्थी वा नागरिकापासून सार्वजनिक सेवक निर्माण करण्यासाठी सबका प्रयास च्या माध्यमातून पद्मविजेत्यांशी चर्चा आणि ग्रामीण भारताची कल्पना येण्यासाठी ग्रामीण भागांना भेटी अशा कार्यक्रमांचे आयोजन केले जाते. दुर्गम भागात किंवा सीमेवर वसलेल्या गावांमधील जनतेला तोंड द्याव्या लागणाऱ्या आव्हानांची कल्पना येण्यासाठी प्रशिक्षणार्थींना तिथे नेले जाते. सातत्यपूर्ण ग्रेडेड प्रशिक्षण आणि स्व-अभ्यास यांच्याशी मेळ खाणारा लवचिक दृष्टीकोन अवलंबून येथील अभ्यासक्रम तयार केला आहे. अभ्यासाचे ओझे असलेला विद्यार्थी ते आरोग्यसंपन्न युवा नागरी सेवक या बदलाला सहकार्य म्हणुन आरोग्य तपासणी, शारिरीक क्षमता चाचणी अशा चाचण्या नियमितपणे केल्या जातात. सर्व 488 अधिकाऱ्यांना अनेक खेळांचेही प्रशिक्षण दिले जाते.
विक्रमी लसीकरणाची पंतप्रधानांकडून प्रशंसा

नवी दिल्ली 28 ऑगस्ट 2021 पंतप्रधान नरेंद्र मोदी यांनी विक्रमी लसीकरणाचे कौतुक केले आणि ते म्हणाले की लसीच्या 1 कोटी मात्रांचा टप्पा पार करणे हे फार मोठे यश आहे. ट्वीट संदेशात पंतप्रधान म्हणाले; “आजचे विक्रमी लसीकरण! लसीच्या 1 कोटी मात्रांचा टप्पा पार करणे हा फार मोठा पराक्रम आहे. ज्यांचे लसीकरण होत आहे आणि जे ही लसीकरण मोहीम यशस्वी करण्यासाठी झटत आहेत त्या सर्वांचे खूप खूप कौतुक.”
पंतप्रधान नरेंद्र मोदी यांनी गोव्यातील नागरिकांना राज्य स्थापना दिनानिमित्त दिल्या शुभेच्छा

पंतप्रधान नरेंद्र मोदी यांनी गोव्यातील नागरिकांना राज्य स्थापना दिनानिमित्त शुभेच्छा दिल्या आहेत. “राज्य स्थापना दिनानिमित्त गोव्यातील नागरिकांना शुभेच्छा.गोवा निसर्गरम्य सौंदर्य आणि सुहृदांची भूमी आहे. हे राज्य अनेक क्षेत्रांमध्ये भारताच्या विकास मार्गाला समृद्ध करीत आहे. येणाऱ्या वर्षांमध्ये गोव्याच्या निरंतर प्रगतीसाठी मी प्रार्थना करतो.” असा संदेश पंतप्रधान नरेंद्र मोदी यांनी दिला आहे.
देशातील अत्यंत महत्त्वाच्या प्रारंभिक घटक / औषध माध्यमिक घटक आणि सक्रिय औषधी घटकांच्या देशांतर्गत उत्पादनाला प्रोत्साहन देण्यास केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने खालील योजनांना मान्यता दिली आहे: i. पुढील पाच वर्षांत 3,000 कोटी रुपयांच्या उलाढालीसह तीन औषध पार्कसमध्ये सामायिक पायाभूत सुविधांसाठी अर्थसहाय्य प्रदान करण्यास प्रोत्साहन योजना ii. पुढील आठ वर्षात 6940 कोटी रुपयांच्या उलाढालीसह देशात अतिमहत्वपूर्ण केएसएम / औषध मध्य सामग्री आणि एपीआयच्या देशांतर्गत उत्पादनाला प्रोत्साहन देण्यासाठी 'उत्पादन आधारित लाभांश योजने'ला प्रोत्साहन. सविस्तर: मोठ्याप्रमाणात औषध पार्कला प्रोत्साहन i. राज्यांच्या सहकार्याने भारतात तीन मेगा औषध पार्कस विकसित करण्याचा निर्णय. ii. भारत सरकार प्रत्येक बल्क औषध पार्कसाठी राज्य सरकारला कमाल 1,000 कोटी रुपयांचे आर्थिक सहाय्य प्रदान करेल. iii. प्रत्येक पार्कमध्ये सॉल्व्हेंट रिकव्हरी संयंत्र, उर्धपतन संयंत्र, ऊर्जा आणि वाफ संयंत्र, सामायिक सांडपाणी प्रक्रिया संयंत्र आदी सामायिक सुविधा उपलब्ध असतील. iv. या योजनेत पुढील 5 वर्षासाठी 3,000 कोटी रुपयांच्या निधीला मंजुरी दिली आहे. उत्पादन आधारित प्रोत्साहन योजना i. निवडक 53 अतिमहत्वाच्या बल्क औषधाच्या योग्य उत्पादकांसाठी पुढील 6 वर्षांच्या कालावधी दरम्यान मदत दिली जाईल जी उत्पादन वृद्धीवर आधारित असेल आणि यासाठी 2019-20 हे आधारवर्ष मानले जाईल. ii. निवडक 53 अतिमहत्वाच्या बल्क औषधांपैकी 26 आंबविणे प्रक्रिया आधारित औषधे असून, 27 रासायनिक संश्लेषण औषधे आहेत. आंबविणे प्रक्रिया आधारित बल्क औषधांसाठी प्रोत्साहन दर 20% असेल तर रासायनिक संश्लेषण आधारित बल्क औषधांसाठी प्रोत्साहन दर 10% असेल. iii. पुढील 8 वर्षांसाठी 6,940 कोटी रुपये मंजूर केले आहेत. परिणाम: बल्क औषध पार्कसला प्रोत्साहन: या योजनेमुळे देशातील मोठ्या प्रमाणत होणारा बल्क औषधांवरील खर्च आणि बल्क औषधांबाबतची इतर देशांवरील निर्भरता कमी होईल अशी आशा आहे. उत्पादन आधारित प्रोत्साहन योजना i. अत्यंत महत्त्वाच्या केएसएम / औषध माध्यमिक आणि एजीआयमध्ये मोठ्या प्रमाणात गुंतवणूक आकर्षित करून घरगुती उत्पादनास प्रोत्साहन देणे हे या योजनेचे उद्दीष्ट आहे. यामुळे एपीआय उत्पादनात केएसएम / औषध मध्यस्थ आणि इतर देशांवरील भारताचे अवलंबन कमी होईल. ii. यामुळे पुढील 8 वर्षात विक्रीमध्ये 46,400 कोटी रुपयांची वृद्धी होईल आणि रोजगार निर्मितीमध्ये लक्षणीय वाढ होईल. अंमलबजावणी बल्क औषध पार्कसला प्रोत्साहन: संबंधित राज्य सरकारांनी स्थापन केलेल्या राज्य अंमलबजावणी एजन्सी (एसआयए) द्वारे ही योजना राबविली जाईल. नजीकच्या भविष्यात मेगा बल्क औषध पार्क्स स्थापन करण्याचे उद्दिष्ट आहे. उत्पादन आधारित प्रोत्साहन योजना औषध विभागाने नेमून दिलेल्या प्रकल्प व्यवस्थापन संस्थेद्वारे या योजनेची अंमलबजावणी केली जाईल. ही योजना केवळ निर्धारित 53 अतिमहत्वाच्या बल्क औषधांसाठी लागू असेल. फायदे: i. 3 बल्क औषध पार्कच्या या योजनेअंतर्गत मिळालेल्या आर्थिक मदतीने सामायिक पायाभूत सुविधा निर्माण केल्या जातील. ii. यामुळे देशातील बल्क औषधांचा उत्पादन खर्च आणि इतर देशांवरील अवलंबत्व कमी होईल अशी अपेक्षा आहे. पार्श्वभूमी: भारतीय औषध उद्योग हा जगातील तिसऱ्या क्रमांकाचा औषध उद्योग आहे. असे असले तरीही भारत मुलभूत कच्च्या मालासाठी इतर देशांवर अवलंबून आहे. नागरिकांना परवडणारी आरोग्य सेवा मिळावी यासाठी औषधांचा निरंतर पुरवठा होणे गरजेचे आहे.
ज्ञान आणि माहितीच्या देवाणघेवाणीसाठी कंपनी व्यवहार मंत्रालयाच्या सामंजस्य करारांना केंद्रीय मंत्रिमंडळाची मंजुरी

कंपनी व्यवहार मंत्रालय, भारतीय स्पर्धा आयोग आणि इंडियन इन्स्टिटयूट ऑफ कॉर्पोरेट अफेयर्स यांच्या, परदेश आणि परदेशातील संघटनांबरोबरच्या सामंजस्य करारांना केंद्रीय मंत्रिमंडळाने 6 जानेवारी 2016 रोजी कार्योत्तर मंजुरी दिली. यात पुढील सामंजस्य करारांचा समावेश आहे. कंपनी व्यवहार मंत्रालय आणि नेदरलँडचे आर्थिक व्यवहार मंत्रालय भारतीय स्पर्धा आयोग आणि फेडरल अँटी मोनोपोली सर्व्हिस ऑफ द रशियन फेडरेशन भारतीय स्पर्धा आयोग आणि ऑस्ट्रेलियन स्पर्धा ग्राहक आयोग भारतीय स्पर्धा आयोग आणि युरोपीय स्‍पर्धा आयोगाचे महासंचालनालयाचे महासंचालक भारतीय स्पर्धा आयोग आणि कॅनडा कॉम्पीटीशन ब्युरो इंडियन इन्स्टिटयूट ऑफ कॉर्पोरेट अफेअर्स आणि जॉर्ज वॉशिंग्टन विद्यापीठ, अमेरिका इंडियन इन्स्टिटयूट ऑफ कॉर्पोरेट अफेअर्स आणि इन्स्टिटयूट ऑफ डायरेक्टर्स, लंडन, यु.के. इंडियन इन्स्टिटयूट ऑफ कॉर्पोरेट अफेअर्स आणि आंतररराष्ट्रीय वित्त महामंडळ या सामंजस्य करारांवर स्वाक्षऱ्या झाल्यामुळे संबंधित संघटनांमध्ये ज्ञान आणि माहितीचे आदानप्रदान, तांत्रिक सहकार्य, अनुभवांची देवाणघेवाण आणि सक्तीचे सहकार्य आदी बाबी साध्य होणार आहेत.
“प्रगती” च्या माध्यमातून पंतप्रधानांचा संवाद

पंतप्रधान नरेंद्र मोदी यांच्या अध्यक्षतेखाली तत्पर प्रशासन आणि कालबध्द अंमलबजावणीसाठीचे मल्टीमोडल व्यासपीठ “प्रगती”चा सातवा संवाद आज झाला. प्रधानमंत्री जनधन योजनेशी संबंधित तक्रारींचा आढावा यावेळी पंतप्रधानांनी घेतला. जनधन बँक खात्यांतून उपलब्ध होणाऱ्या लाभांबद्दल लोकांना माहिती देण्यासाठी विशेष करुन मोबाईल फोन्सच्या माध्यमातून जनजागृती मोहिम हाती घेण्यात यावी असे निर्देश पंतप्रधानांनी दिले. पंतप्रधानांनी रेल्वेसंबंधी समस्यांचाही विशेषत: स्वच्छताविषयक समस्यांचा आढावा घेतला. रेल्वे स्थानके आणि रेल्वे गाडयांमधील स्वच्छताविषयी पावले उचलावीत असे निर्देशही त्यांनी दिले. भारत-बांगलादेश सीमेवर कुंपण घालण्याच्या कामातील प्रगतीचाही त्यांनी आढावा घेतला. राष्ट्रीय सुरक्षा विषयक कोणत्याही मुद्दयाबाबत तडजोड केली जाणार नाही, हे स्पष्ट करुन बांगलादेशाशी सीमा निगडीत असणाऱ्या सर्व 5 राज्यांच्या सचिवांनी, या प्रकल्पातील कामे लवकर पूर्ण होण्यासाठी कार्य करावे, असे निर्देशही पंतप्रधानांनी दिले. जम्मू-काश्मिर, आसाम, अरुणाचल प्रदेश, मध्य प्रदेश, आंध्र प्रदेश, ओदिशा, झारखंड, छत्तीसगढ आणि गोव्यातील महामार्ग, रेल्वे, ऊर्जा, कोळसा आणि विमानतळ क्षेत्रातील पायाभूत सुविधा प्रकल्पांविषयीची ताजी माहिती पंतप्रधानांनी जाणून घेतली. भूतानमधल्या तीन जलविद्युत प्रकल्पांच्या कामातील प्रगतीविषयी ही पंतप्रधानांना माहिती देण्यात आली. आधार कार्ड नोंदणीतील प्रगतीचाही त्यांनी आढावा घेतला. लोकांचा लाभ व्हावा आणि अनुदानातील गळती थांबण्यासाठी या उद्देशाने जनधन बँक खाती आणि आधार कार्डाच्या यंत्रणेचा जास्तीत जास्त वापर होण्यासाठी सर्व मुख्य सचिवांनी कार्य करावे असे निर्देशही पंतप्रधानांनी दिले.
सर्वोच्च न्यायालय डिजिटल फाईलींग समारोहाला पंतप्रधान उपस्थित

पंतप्रधान नरेंद्र मोदी यांनी आज सर्वोच्च न्यायालयाच्या संकेतस्थळावर, सर्वोच्च न्यायालयाचे कामकाज पेपररहित होण्याच्या दृष्टीने एक पाऊल म्हणून डिजिटल फाईलींगचा प्रारंभ करणारी एकात्मिक खटला व्यवस्थापन माहिती यंत्रणा अपलोड केली. 2 एप्रिल रोजी अलाहाबाद उच्च न्यायालयाच्या दीडशेव्या वर्षानिमित्त कार्यक्रमाचे सर न्यायाधीश जे एस खेहर यांनी या प्रसंगी स्मरण केले. न्यायालयाचे कामकाज सुलभ होण्यासाठी तंत्रज्ञानाचा वापर करण्याचे पंतप्रधान नरेंद्र मोदी यांनी यावेळी सांगितले होते याची आठवण त्यांनी करुन दिली. डिजिटल फाईलींगचे लाभ विशद करतानाच, न्याययंत्रणेत तंत्रज्ञानाचा वापर करण्यासाठीचे हे मोठे पाऊल असल्याचे त्यांनी सांगितले. हा नवा उपक्रम म्हणजे ‘सबका साथ, सबका विकास’ याचे उदाहरण असल्याचे न्यायमूर्ती खानविलकर यांनी यावेळी सांगितले. सर्वोच्च न्यायालयाच्या या डिजिटल उपक्रमाची केंद्रीय कायदा आणि न्याय मंत्री रवी शंकर प्रसाद यांनी प्रशंसा केली. बुद्ध पौर्णिमेच्या दिनी जमलेल्या उपस्थितांना पंतप्रधानांनी शुभेच्छा दिल्या. आज 10 मे रोजी, स्वातंत्र्याचा पहिला लढा, 1857 चे स्वातंत्र्य समर सुरु झाल्याचा वर्धापनदिन असल्याचे स्मरण त्यांनी केले. सुटीमध्ये काही दिवस तरी काही खटल्यांची सुनावणी घेण्याबाबत सर न्यायाधीशांनी अलाहाबाद इथे 2 एप्रिलला केलेल्या वक्तव्याची आठवण त्यांनी केली.त्यांचे हे आवाहन स्फूर्तिदायी असल्याचे सांगून याविषयी सर्वोच्च आणि उच्च न्यायालयाकडून उत्साहवर्धक वृत्त ऐकल्याचे पंतप्रधान म्हणाले. यामुळे सकारात्मक बदल आणि उत्तरदायित्वाची भावना निर्माण होतअसल्याचे पंतप्रधान म्हणाले. नव भारताची गुरुकिल्ली असलेल्या सामान्य जनतेमध्ये यामुळे विश्वासाची भावना निर्माण होते असे त्यांनी सांगितले. यापूर्वी तंत्रज्ञानाची हार्डवेअरशी सांगड घातली जात असे हे सांगून याबाबत मानसिकतेत बदल करणे आवश्यक आहे, तंत्रज्ञानाचा संस्थांमध्ये एकत्रित उपयोग करण्यावर त्यांनी भर दिला. कागदविरहित कारभारासाठीच्या या उपक्रमामुळे पर्यावरणाचे रक्षण होणार असून भावी पिढ्यांसाठी हे मोलाचे ठरणार असल्याचे त्यांनी सांगितले. तंत्रज्ञानाच्या उपयुक्ततेविषयी बोलताना त्यांनी नुकत्याच आयोजित केलेल्या हॅकेथॉनचा उल्लेख केला. यामध्ये सरकारच्या विविध मंत्रालयाशी संबंधित 400 मुद्यांच्या निराकरणासाठी भारतीय विद्यापीठातल्या 42000 विद्यार्थ्यांनी 36 तास काम केले. माहिती तंत्रज्ञान आणि भारतीय बुद्धिमत्ता यांच्या संगमाने उद्याचा भारत घडेल असा विश्वास त्यांनी व्यक्त केला. गेल्या काही काळात समाजाच्या विविध स्तरातल्या व्यक्ती, गरिबांच्या कल्याणासाठी पुढे आल्याच्या अनेक घटनांचा त्यांनी उल्लेख केला. गॅस सिलेंडरवरचे अनुदान सोडून देण्यासाठीच्या गिव्ह इट अप चा उल्लेख त्यांनी यावेळी केला. प्रत्येक महिन्याच्या 9 तारखेला गरीब गर्भवती महिलांवर मोफत उपचार करण्याच्या देशातल्या डॉक्टरांचा उपक्रम त्यांनी नमूद केला. याच धर्तीवर वकिलांनीही गरीब आणि गरजूसाठी जनहितार्थ कायदेविषयक मदत देण्यासाठी पुढाकार घ्यावा असे आवाहन त्यांनी केले. न्यायमूर्ती दीपक मिश्रा आणि न्यायमूर्ती जे चेलमेश्वर या कार्यक्रमाला उपस्थित होते.
अभियंता दिनानिमित्त पंतप्रधानांचे अभियंत्यांना अभिवादन

पंतप्रधान नरेंद्र मोदी यांनी अभियंता दिनानिमित्त देशभरातील अभियंत्यांना अभिवादन केले आहे. भारतरत्न एम. विश्वेश्वरैय्या यांच्या जयंतीनिमित्त पंतप्रधानांनी त्यांनाही आदरांजली वाहिली. “अभियंता दिनानिमित्त मी सर्व अभियंत्यांना अभिवादन करतो आणि देशाच्या विकासात त्यांच्या महत्वपूर्ण भूमिकेबद्दल त्यांचे कौतुक करतो. भारतरत्न एम. विश्वेवरैय्या यांच्या जयंतीनिमित्त मी त्यांनाही आदरांजली अर्पण करतो. स्वत: असामान्य अभियंता असणारे विश्वेश्वरैय्या हे अनेकांसाठी प्रेरणास्रोत होते”, असे पंतप्रधानांनी म्हटले आहे.
कुलदीप राज गुप्ता यांच्या निधनाबद्दल पंतप्रधानांनी व्यक्त केले दु:ख

जम्मू-कश्मीरचे लोकप्रिय भाजपा नेते कुलदीप राज गुप्ता यांच्या निधनाबद्दल पंतप्रधान नरेंद्र मोदी यांनी दु:ख व्यक्त केले आहे. कुलदीप राज गुप्ता यांनी आपले जीवन जनकल्याण आणि समाजाच्या सशक्तीकरणासाठी समर्पित केले होते असे पंतप्रधानांनी म्हटले आहे. आपल्या ट्विट संदेशात पंतप्रधानांनी म्हटले आहे : "जम्मू-कश्मीरचे लोकप्रिय भाजपा नेते कुलदीप राज गुप्ताजी यांच्या निधनामुळे अत्यंत दुःख झाले. त्यांनी आपले जीवन जनकल्याणासह समाजाच्या सशक्तीकरणासाठी समर्पित केले होते. या दु:खाच्या प्रसंगी त्यांच्या कुटुंबिय आणि चाहत्यांना सावरण्याची शक्ती ईश्वर देवो. ओम शांती!"
माजी राष्ट्रपती भारतरत्न प्रणव मुखर्जी यांच्या निधनाबद्दल पंतप्रधानांकडून शोक व्यक्त

पंतप्रधान नरेंद्र मोदी यांनी माजी राष्ट्रपती भारतरत्न प्रणव मुखर्जी यांच्या निधनाबद्दल शोक व्यक्त केला आहे. पंतप्रधान म्हणाले, “भारतरत्न प्रणव मुखर्जी यांच्या निधनाबद्दल भारत शोक व्यक्त करत आहे. त्यांनी आपल्या राष्ट्राच्या विकासाच्या मार्गावर एक अमिट छाप सोडली आहे. ते एक उच्च दर्जाचा विद्वान , एक उत्कृष्ट राजकारणी होते आणि राजकीय क्षेत्रात तसेच समाजातील सर्व घटकांसाठी ते आदरणीय होते. अनेक दशकांच्या राजकीय कारकीर्दीत प्रणव मुखर्जी यांनी आर्थिक आणि धोरणात्मक दृष्ट्या महत्त्वाच्या मंत्रालयांमध्ये दीर्घकाळ योगदान दिले. ते एक उत्कृष्ट संसदपटू होते, त्यांची अभ्यासपूर्ण तयारी असायची, ते उत्कृष्ट वक्ते होते आणि त्यांना विनोदाचे उत्तम अंग होते. भारताचे राष्ट्रपती म्हणून प्रणव मुखर्जी यांनी राष्ट्रपती भवन सामान्य नागरिकांना अधिक खुले करून दिले. त्यांनी राष्ट्रपती भवन शिक्षण, संशोधन , संस्कृती, विज्ञान आणि साहित्य यांचे केंद्र बनविले. प्रमुख धोरणात्मक बाबींविषयी त्यांचे सुज्ञ मार्गदर्शन मी कधीही विसरणार नाही. 2014 मध्ये मी दिल्लीत नवीन होतो. पहिल्या दिवसापासूनच मला प्रणव मुखर्जी यांचे मार्गदर्शन, पाठिंबा आणि आशीर्वाद मिळाला. त्यांच्याबरोबर माझा संवाद माझ्यासाठी नेहमीच आनंददायी होता. त्यांचे कुटुंब, मित्र, प्रशंसक आणि देशभरातील समर्थकांच्या दुःखात मी सहभागी आहे. ओम शांती.
पंतप्रधानांनी आसाममधील तेल विहिर गळती आणि आगीच्या स्थितीचा आढावा घेतला

पंतप्रधान नरेंद्र मोदी यांनी आज आसामच्या तिनसुकिया जिल्ह्यातील ऑइल इंडिया लिमिटेडच्या तेल विहिर क्र बाग़जन-5 मधील गळती आणि आग लागल्यामुळे उद्भवलेल्या परिस्थितीचा आढावा घेतला. आढावा बैठकीला गृहराज्यमंत्री अमित शहा, पेट्रोलियम आणि नैसर्गिक वायू मंत्री धर्मेंद्र प्रधान, आसामचे मुख्यमंत्री सर्बानंद सोनोवाल, इतर केंद्रीय मंत्री आणि केंद्र सरकारचे वरिष्ठ अधिकारी उपस्थित होते. या विहिरीतून 27 मे 2020 रोजी अनियंत्रित गॅस गळतीला सुरुवात झाली. त्यानंतर गळतीवर नियंत्रण ठेवण्याच्या तयारी सुरु असताना 9 जून 2020 रोजी या विहिरीला आग लागली. आसपासच्या भागात राहणाऱ्या कुटुंबांना तिथून हलविण्यात आले आहे आणि राज्य सरकारने ऑइल इंडिया लिमिटेड यांच्या सहकार्याने मदत शिबिरे उभारली आहेत. या मदत शिबिरांमध्ये अंदाजे 9,000 लोक राहत आहेत. त्वरित मदत उपाय म्हणून जिल्हा प्रशासनाने चिन्हित केलेल्या 1610 कुटुंबांसाठी प्रत्येकी 30,000 रुपये मंजूर झाले आहेत. पंतप्रधानांनी आसामच्या जनतेला आसामच्या मुख्यमंत्र्यांमार्फत आश्वासन दिले की केंद्र सरकार पीडित कुटुंबांना सहाय्य तसेच मदत आणि पुनर्वसन पुरविण्यासाठी पूर्णपणे वचनबद्ध आहे. या दुर्दैवी घटनेमुळे उद्भवलेल्या या कठीण परिस्थितीत राज्य सरकारच्या पाठीशी उभे आहे. या घटनेचा अभ्यास करून त्याचे दस्तऐवजीकरण करण्याचे निर्देश त्यांनी पेट्रोलियम आणि नैसर्गिक गॅस मंत्रालयाला दिले जेणेकरून भविष्यात ते निष्कर्ष उपयुक्त ठरतील भविष्यात अशा दुर्घटना टाळण्यासाठी आणि अशा दुर्घटना उद्भवल्यास त्याला सामोरे जाण्यासाठी आपल्या स्वतःच्या संघटनांमध्ये अधिक क्षमता आणि कौशल्य विकसित केले पाहिजे. आढावा बैठकीत माहिती देण्यात आली की विहिरीतून वायूचा प्रवाह नियंत्रित करण्यासाठी आणि तो बंद करण्यासाठी भारतीय आणि परदेशी तज्ञांच्या मदतीने सविस्तर योजना आखण्यात आली आहे. तयार केलेल्या वेळापत्रकानुसार ही योजना राबविण्यात येत असून आवश्यक ती सुरक्षाविषयक खबरदारी घेत 7 जुलै 2020 रोजी विहीर बंद करण्याचा प्रस्ताव आहे.
पॅरालिम्पिक स्पर्धेत भालाफेक प्रकारात कांस्य पदक जिंकल्याबद्दल सुंदर सिंह गुर्जर यांचे पंतप्रधानांनी केले अभिनंदन

पंतप्रधान श्री नरेंद्र मोदी यांनी सुंदर सिंह गुर्जर यांचे टोक्यो येथील पॅरालिम्पिक स्पर्धेत भालाफेक प्रकारात कांस्य पदक मिळवल्याबद्दल अभिनंदन केले आहे. आपल्या ट्विटमध्ये पंतप्रधान म्हणाले; "सुंदर सिंह गुर्जर यांनी जिंकलेल्या कांस्यपदकामुळे संपूर्ण देशाला अतिशय आनंद झाला आहे. त्याने उल्लेखनीय धैर्य आणि समर्पण दाखवले आहे. त्याचे हार्दिक अभिनंदन. त्याला खूप खूप शुभेच्छा. #पॅरालिम्पिक्स"
पंतप्रधानांनी मणिपूर, मेघालय आणि त्रिपुराच्या जनतेला त्यांच्या राज्य स्थापना दिनानिमित्त शुभेच्छा दिल्या

पंतप्रधान नरेंद्र मोदी यांनी मणिपूर, मेघालय आणि त्रिपुराच्या जनतेला त्यांच्या राज्य स्थापना दिनानिमित्त शुभेच्छा दिल्या आहेत. एका ट्विटमध्ये पंतप्रधान म्हणाले; "मणिपूर, मेघालय आणि त्रिपुरा मधील जनतेला त्यांच्या राज्य स्थापना दिनानिमित्त शुभेच्छा. ही राज्ये भारताच्या विकासात सक्रिय योगदान देत आहेत. त्यांच्या निरंतर प्रगतीसाठी प्रार्थना करतो. "
भारताचा मुष्टीयोद्धा मोहम्मद हुसेमुद्दिन याने पुरुषांच्या 57 किलो वजनी गटात कांस्य पदक पटकावल्याबद्दल पंतप्रधानांनी केले अभिनंदन

बर्मिंगहॅम येथे सुरू असलेल्या राष्ट्रकुल क्रीडा स्पर्धा 2022 मध्ये पुरुषांच्या मुष्टीयुद्ध स्पर्धेत 57 किलो वजनी गटात कांस्य पदक जिंकल्याबद्दल भारतीय मुष्टियोद्धा मोहम्मद हुसेमुद्दिनचे पंतप्रधान नरेंद्र मोदी यांनी अभिनंदन केले आहे. पंतप्रधानांनी ट्वीट केले आहे; "मोहम्मद हुसेमुद्दिन हा अतिशय उत्तम मुष्टियोद्धा आहे, ज्याने अनेक क्रीडा स्पर्धांमध्ये यश मिळवले आहे. विस्मयकारी तंत्र आणि जिगरबाज वृत्ती यामुळे या गुणी खेळाडूने बर्मिंगहॅम येथे पुरुषांच्या 57 किलो वजनी गटात कांस्य पदक पटकावले आहे. त्याबद्दल त्याचे अभिनंदन. त्याला माझ्याकडून उत्तमोत्तम शुभेच्छा. #Cheer4India"
15 नोव्हेंबर हा दिवस आदिवासी गौरव दिन म्हणून घोषित करण्यास मंत्रिमंडळाची मान्यता दिली

नवी दिल्ली, 10 नोव्हेंबर 2021 पंतप्रधान नरेंद्र मोदी यांच्या अध्यक्षतेखाली आज झालेल्या बैठकीत केंद्रीय मंत्रिमंडळाने 15 नोव्हेंबर हा दिवस, शूर आदिवासी स्वातंत्र्यसैनिकांच्या स्मृतीला समर्पित आदिवासी गौरव दिन म्हणून घोषित करण्यास मान्यता दिली आहे. त्यांनी देशासाठी दिलेल्या बलिदानाची माहिती भावी पिढ्यांना व्हावी, यासाठी हा निर्णय घेण्यात आला आहे. संथाल, तामर, कोल, भिल्ल, खासी आणि मिझो यांसारख्या आदिवासी समुदायांच्या अनेक चळवळींनी भारताच्या स्वातंत्र्यलढ्याला बळकटी दिली. आदिवासी जनतेच्या क्रांतिकारी चळवळी आणि संघर्ष त्यांच्या अतुलनीय धैर्याचे आणि सर्वोच्च बलिदानानचे दर्शन घडवतात. ब्रिटीश वसाहतवादी राजवटीविरुद्ध देशातील विविध प्रदेशातील आदिवासी चळवळी राष्ट्रीय स्वातंत्र्यलढ्याशी जोडल्या गेल्या आणि देशभरातील जनतेला त्यातून प्रेरणा मिळाली. मात्र, या आदिवासी वीरांबद्दल बऱ्याच लोकांना फारशी माहिती नाही. 2016 च्या स्वातंत्र्यदिनी पंतप्रधानांच्या भाषणाच्या अनुषंगाने, भारत सरकारने देशभरातील 10 आदिवासी स्वातंत्र्यसैनिक संग्रहालयांना मंजुरी दिली. 15 नोव्हेंबर ही तारीख बिरसा मुंडा यांची जयंती आहे. देशभरातील आदिवासी समुदाय त्यांना भगवान म्हणून पूज्य मानतात. बिरसा मुंडा यांनी ब्रिटीश वसाहतवादी व्यवस्थेच्या शोषक व्यवस्थेविरुद्ध शौर्याने लढा दिला आणि ‘उलगुलान’ (क्रांती) ची हाक देत ब्रिटीश दडपशाहीविरुद्ध चळवळीचे नेतृत्व केले. या घोषणेमध्ये आदिवासी समुदायांचा गौरवशाली इतिहास आणि सांस्कृतिक वारसा सन्मानित करण्यात आला आहे. हा दिवस दरवर्षी साजरा केला जाईल आणि सांस्कृतिक वारसा जतन करण्यासाठी आणि शौर्य, आदरातिथ्य आणि राष्ट्रीय अभिमानाच्या भारतीय मूल्यांच्या संवर्धनासाठी आदिवासींच्या प्रयत्नांची दखल याद्वारे घेतली जाईल. बिरसा मुंडा यांनी अखेरचा श्वास घेतलेल्या रांची येथील आदिवासी स्वातंत्र्यसैनिक संग्रहालयाचे उद्घाटन माननीय पंतप्रधानांच्या हस्ते होणार आहे. आदिवासी लोकांचा 75 वर्षांचा गौरवशाली इतिहास, संस्कृती आणि कर्तृत्व साजरे करण्यासाठी आणि त्याचे स्मरण करण्यासाठी भारत सरकारने 15 नोव्हेंबर ते 22 नोव्हेंबर 2021 या कालावधीत आठवड्याभराचा उत्सव साजरा करण्याचे ठरवले आहे. उत्सवाचा एक भाग म्हणून, राज्य सरकारांसोबत संयुक्तपणे अनेक उपक्रमांची आखणी करण्यात आली आहे आणि प्रत्येक उपक्रमामागील संकल्पना भारतीय स्वातंत्र्यलढ्यातील आदिवासींची कामगिरी आणि शिक्षण, आरोग्य, उपजीविका, पायाभूत सुविधा आणि कौशल्य विकास यांमध्ये भारत सरकारच्या विविध कल्याणकारी योजना दाखविणे आहे. या कार्यक्रमांमध्ये आदिवासींचा वैशिष्ठयपूर्ण सांस्कृतिक वारसा, स्वातंत्र्यलढ्यातील त्यांचे योगदान, प्रथा, हक्क, परंपरा, पाककृती, आरोग्य, शिक्षण आणि उपजीविका या गोष्टीही दाखवल्या जातील.
अमेरिकेचे राष्ट्राध्यक्ष बराक ओबामा यांचा पंतप्रधानांना दूरध्वनी; दिवाळी शुभेच्छांचे आदान-प्रदान

अमेरिकेचे राष्ट्राध्यक्ष बराक ओबामा यांनी पंतप्रधान नरेंद्र मोदी यांच्याशी नव्याने सुरु झालेल्या हॉटलाईनवर संपर्क साधला. दोन्ही नेत्यांनी परस्परांना दिवाळीच्या शुभेच्छा दिल्या. “काही वेळापूर्वीच अमेरिकेच्या राष्ट्राध्यक्षांनी दूरध्वनी केला आम्ही दिवाळीच्या शुभेच्छांचे आदान-प्रदान केले. नव्याने सुरु झालेल्या हॉटलाईनवर हे आमचे पहिलेच संभाषण होते. अमेरिकेचे राष्ट्राध्यक्ष ओबामा आणि मी बऱ्याच अन्य मुद्दयांवरही चर्चा केली. व्हाईट हाऊस कशाप्रकारे दिवाळी साजरी करत आहे हे जाणून आनंद वाटला. मला आणि राष्ट्रपती ओबामा यांना तुर्कीमध्ये जी-20 संमेलनात होणाऱ्या भेटीची प्रतिक्षा आहे”, असे ट्विट पंतप्रधानांनी केले आहे.
पंतप्रधानांनी लाला लजपत राय यांच्या जयंतीनिमित्त त्यांना आदरांजली वाहिली

पंतप्रधान नरेंद्र मोदी यांनी लाला लजपत राय यांच्या जयंतीनिमित्त त्यांना आदरांजली वाहिली. पंतप्रधान म्हणाले, ” लाला लजपत राय यांच्या जयंतीनिमित्त त्यांना आदरांजली. निडरपणा, निर्दोष अखंडता आणि अन्यायाविरोधातील लढ्यासाठी त्यांचे आदराने स्मरण केले जाते.”
ऐतिहासिक यशानंतर पंतप्रधान नरेंद्र मोदी यांना जागतिक नेत्यांकडून शुभेच्छा

लोकसभा निवडणुकीत मिळवलेल्या ऐतिहासिक यशानंतर जागतिक नेत्यांनी पंतप्रधानांना दुसऱ्यांदा विजयी झाल्याबद्दल शुभेच्छा दिल्या आहेत. सौदी अरेबियाचे राजपूत्र मोहम्मद बिन सलमान, कतारचे अमीर शेख तमीम बिन हमाद बिल अल-थानी, जर्मनीच्या चान्सेलर अँजला मर्केल, ब्रिटनच्या पंतप्रधान थेरेसामे आणि श्रीलंकेचे माजी राष्ट्राध्यक्ष महिंदा राजपक्षे यांनी पंतप्रधानांना शुभेच्छा दिल्या. या सर्व नेत्यांचे पंतप्रधानांनी आभार मानले असून सर्व देशांसोबत द्विपक्षीय संबंध भविष्यात अधिक मजबूत करण्यासाठी सहकार्य करण्याचे आश्वासन दिले आहे.
लोहडी सणानिमित्त पंतप्रधानांच्या शुभेच्छा

लोहडी सणानिमित्त पंतप्रधान नरेंद्र मोदी यांनी जनतेला शुभेच्छा दिल्या आहेत. “शुभ लोहडी ! हा सण प्रत्येकाच्या जीवनात आनंद, उत्तम आरोग्य आणि समृद्धी घेऊन येवो. ਲੋਹੜੀ ਦੇ ਸ਼ੁਭ ਦਿਹਾੜੇ ਦੀਆਂ ਸਮੂਹ ਦੇਸ਼ ਵਾਸੀਆਂ ਨੂੰ ਲੱਖ-ਲੱਖ ਵਧਾਈਆਂ। ਰੱਬ ਕਰੇ ਇਹ ਤਿਉਹਾਰ ਤੁਹਾਡੇ ਸਾਰਿਆਂ ਦੀ ਜ਼ਿੰਦਗੀ ਵਿੱਚ ਖੁਸ਼ੀਆਂ-ਖੇੜੇ ਲੈ ਕੇ ਆਵੇ।”असे पंतप्रधानांनी म्हटले आहे.
सुप्रसिद्ध गायक कृष्णकुमार कुन्नथ ऊर्फ के.के यांच्या निधनाबद्दल पंतप्रधानांनी व्यक्त केले दु:ख

पंतप्रधान नरेंद्र मोदी यांनी सुप्रसिद्ध गायक कृष्णकुमार कुन्नथ ऊर्फ के.के, यांच्या निधनाबद्दल तीव्र दुःख व्यक्त केले आहे.पंतप्रधान म्हणाले, की विविध वयोगटातील लोकांच्या भावना त्यांच्या गाण्यांतून व्यक्त होत असत. आपल्या ट्विटरसंदेशात पंतप्रधान म्हणाले सुप्रसिद्ध गायक कृष्णकुमार कुननाथ ऊर्फ के.के, यांच्या अकाली निधनामुळे मला तीव्र दुःख झाले आहे.त्यांच्या गाण्यांतून विविध भावना प्रकट होत ज्यांनी विविध वयोगटातील लोकांच्या मनाची तार छेडली जात असे.त्यांच्या गाण्यांतून ते सदैव आपल्या स्मरणात राहतील.त्यांच्या कुटुंबियांचे आणि चाहत्यांचे मी सांत्वन करतो ओम शांती
हवामान बदलावरील संयुक्त राष्ट्र परिषदेच्या क्योटो प्रोटोकॉलच्या दुसऱ्या कटिबध्दता कालावधीच्या मान्यतेला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने हरित गृह वायूंचे उत्सर्जन रोखण्यावरील क्योटो प्रोटोकॉलच्या दुसऱ्या कटिबध्दता कालावधीच्या मान्यतेला मंजुरी दिली. 2012 मध्ये क्योटो प्रोटोकॉलचा दुसरा कटिबध्दता कालावधी स्वीकारण्यात आला. आतापर्यंत 65 देशांनी दुसऱ्या कटिबध्दता कालावधीला मंजुरी दिली आहे. हवामान बदलाच्या समस्येवर आंतरराष्ट्रीय सहमती मिळवण्यात भारताने पार पाडलेल्या महत्त्वपूर्ण भूमिकेच्या पार्श्वभूमीवर या निर्णयामुळे पर्यावरण संरक्षण आणि हवामान न्याय या मुद्यांप्रति कटिबध्द असलेल्या देशांमध्ये भारताचे नेतृत्व अधोरेखित होते. क्योटो प्रोटोकॉलला भारताने मंजुरी दिल्यामुळे अन्य विकसनशील देशांनाही त्याचे अनुकरण करायला प्रोत्साहन मिळेल. कटिबध्दता कालावधीतील स्वच्छ विकास प्रणाली प्रकल्पांच्या अंमलबजावणीमुळे भारतात गुंतवणूक आकर्षित होईल. सध्याच्या हरितगृह वायूंच्या उच्च पातळीला विकसित देश प्रामुख्याने जबाबदार असून क्योटो प्रोटोकॉलमध्ये विकसित देशांना हरितगृह वायू उत्सर्जन कमी करण्याचे उद्दिष्ट तसेच विकसनशील देशांना आर्थिक संसाधन आणि तंत्रज्ञान हस्तांतरण करणे बंधनकारक आहे. भारतासारख्या विकसनशील देशांना अशा प्रकारचे कोणतेही बंधन नाही.